|  |  |  |  |  |  |
| --- | --- | --- | --- | --- | --- |
| **Rapporterende enhet:** | **Helsam** | **Rapportert av:** | **Nina K. Vøllestad****Knut Tore Stokke** | **Periode:** **T2 - 2018** |  |

# Ledelsesvurdering 2. tertial 2018 Helsam

### Innledning

Helsam har i andre tertial 2018 fortsatt arbeidet med noen overordnete satsninger; revidering av masterporteføljen, etableringen av senter for primærhelsetjenesteforskning og utvikling av bemanningsplan for vitenskapelige stillinger ved instituttet. I tillegg har vi forberedt valg av ny instituttleder og nytt instituttråd.

For masterporteføljen er det fattet vedtak i universitetsstyret om nedleggelse av masterprogrammet i Sykepleievitenskap, og som en konsekvens av dette har instituttet foreslått en varig omfordeling av studieplassene til øvrige masterprogrammer ved Helsam. Det er krevende å etablere felles undervisningsemner på tvers av programmene både med tanke på kompetansekrav, pedagogikk og logistikk. Men vi forventer å få på plass både introduksjonsemner og metodeemner som gis på tvers av alle masterprogrammene. Endringene i programmene forventes vedtatt av studiedekanen i november, og de vil da ha effekt fra høsten 2019.

Vi har ikke lykkes med å engasjere leder i Senter for primærhelsetjenesteforskning, men vi har funnet en løsning som vil fungere på mellomlang sikt ved at nåværende instituttleder (som fram til nå har ledet etableringsarbeidet) går inn i rollen på deltid resten av året og på fulltid fra neste år av. Arbeidsgruppen innad på instituttet har vært sentrale i flere søknader sendt NFR og andre finansiører, og vi har satt i gang arbeidet med to oppdragsprosjekter finansiert av Helsedirektoratet.

### Vurdering av oppnådde resultater

Vi viser til vedlagte resultatrapport

### Vurdering av økonomisk utvikling

Vi viser til vedlagte økonomirapport.

### Vurdering av søkertall til bachelor og masterprogrammene

Se vedlagte beskrivelse av søknadstallene til programmer ved Helsam. Vi ser en svak tendens i retning av at vi klarer å omdisponere noen av studieplassene på master slik at vi på sikt vil øke studiepoeng- og kandidatproduksjonen. Flere av programmene har svært gode søkertall, og vi forventer at revideringen av masterporteføljen vil sikre gode søkertall også framover. Det har de siste årene vært en tendens til at færre takker ja og møter så vi må i økende grad sende ut tilbud til vesentlig flere enn det vi har studieplasser til. Noe av dette arbeidet kunne kanskje reduseres dersom fagmiljøene ble gitt større mulighet til dialog med søkerne enn dagens sentraliserte masteropptak legger opp til ved UiO.

Vi kommenterer særskilt at tildeling av status som erasmus-mundus-program for EU-HEM har åpenbart bidratt til økte søkertall og høyere kvalitet på de som får tilbud.